Na temelju Programa mjera za poticanje rješavanja stambenog pitanja mladih obitelji na području Grada Garešnice 2022. - 2024. godina  („Službeni glasnik Grada Garešnice“, broj: 10/21), gradonačelnik Grada Garešnice objavljuje 

J A V N I    P O Z I V
za poticanje rješavanja stambenog pitanja mladih obitelji
 na području Grada Garešnica u 2022. godini

Ovim Javnim pozivom i mjerama za poticanje rješavanja stambenog pitanja mladih obitelji na području Grada Garešnica namjerava se pomoći stanovništvu u rješavanju stambene problematike s ciljem naseljavanja mladih obitelji te sprečavanjem raseljavanja istih s područja Grada Garešnica.

Predmet  ovog  Javnog  poziva  je  podnošenje  prijava  za  korištenje  bespovratnih sredstava u okviru mjera za poticanje rješavanja stambenog pitanja:

•	Mjera 1.1. financijska pomoć pri kupnji građevinskog zemljišta  ili stambenog objekta radi rješavanja vlastitog stambenog pitanja na području Grada Garešnice

•	Mjera 1.2. poboljšanje kvalitete stanovanja ulaganjem u  rekonstrukciju obiteljskih kuća ili stanova kojima  se osigurava novi  ili poboljšava postojeći stambeni prostor

Korisnici mjera su mlade obitelji.

Mladom obitelji u smislu ovog Programa, smatra se prijavitelj i njegov bračni ili izvanbračni drug, odnosno jednoroditeljska obitelj koju čine dijete, odnosno djeca i jedan roditelj ili samohrani roditelj, pod uvjetom da jedan  od  njih  nije  navršio  35  godina  života   prije raspisivanja javnog poziva, a vlasnik je ili suvlasnik nekretnine. Mlada obitelj svoje stambeno pitanje rješava stjecanjem vlasništva nad nekretninom ili njezinim uređenjem po prvi put.

Korisnici mjera po ovom Javnom pozivu mogu imati prebivalište izvan područja Grada Garešnice pod uvjetom da stambeno pitanje rješavaju na području Grada Garešnice, a sredstva se isplaćuju nakon prijave prebivališta na području Grada Garešnice osim u slučaju kupnje građevinskog zemljišta.
Korisnicima mjera se sredstva mogu isplatiti ukoliko ne postoji dugovanje po drugoj osnovi prema Gradu Garešnica o čemu su dužni dostaviti potvrdu.

Podnositeljima zahtjeva za potpore u okviru mjera 1.1. i 1.2. koji su dostavili kompletnu dokumentaciju te udovoljavaju uvjetima ovog Javnog poziva, odobrava se isplata te se ista isplaćuje do 31.12. tekuće godine ili do iskorištenja predviđenih sredstava.

Kao  prihvatljiv  trošak  priznaju  se  troškovi  kupnje  građevinskog  zemljišta  ili stambenog objekta ili rekonstrukcija obiteljske kuće ili stana kojim se osigurava novi ili poboljšava postojeći stambeni prostor, uz ostale uvjete utvrđene ovim Javnim pozivom, tijekom 2022. godine te troškovi nastali tijekom 2021. godine u razdoblju od lipnja do prosinca.

MJERE I POTREBNA DOKUMENTACIJA:

Mjera 1.1. FINANCIJSKA POMOĆ PRI KUPNJI GRAĐEVINSKOG ZEMLJIŠTA ILI STAMBENOG OBJEKTA RADI RJEŠAVANJA VLASTITOG STAMBENOG PITANJA NA PODRUČJU GRADA GAREŠNICE

Financijska pomoć se može odobriti pri kupnji građevinskog zemljišta odnosno stambenog objekta (kuće ili stana) u vlasništvu druge fizičke osobe ili pravne osobe uz uvjete propisane ovim Javnim pozivom.
U slučaju kupnje građevinskog zemljišta ili stambenog objekta od fizičke osobe, a uz uvjet da se građevinsko zemljište odnosno stambeni objekt nalazi na području Grada Garešnice, mlada obitelj može ostvariti pomoć pri kupnji na ime subvencije kupoprodajne cijene do 50 % a maksimalno 7.000,00 kuna
Ugovorena  kupoprodajna  cijena  utvrđuje  se  na  temelju  valjanog  kupoprodajnog ugovora, potpisanog i ovjerenog kod javnog bilježnika.
Potpora  za  kupnju  stambenog  objekta,  uz  opće  uvjete  propisane  ovim  Javnim pozivom, odobrava se uvjet da se radi o objektu na području  Grada Garešnice.
U  slučaju  kupnje  građevinskog  zemljišta podnositelj zahtjeva i članovi  njegove obitelji moraju prijaviti prebivalište na adresi nekretnine   u  roku  36  mjeseci  od  zaključenja
kupoprodajnog ugovora    te  u  slučaju  kupnje  stambenog  objekta   u  roku  6  mjeseci  od  zaključenja   kupoprodajnog  ugovora.  
Prijavi  na  javni  poziv  prilaže  izjavu o   promjeni prebivališta (Obrazac 9).
Objekt na koji se odnosi prijava mora biti u vlasništvu ili suvlasništvu podnositelja. Za suvlasnički dio mora priložiti izjavu kojom suvlasnik potvrđuje da je bio suglasan i da je upoznat sa podnošenjem prijave za korištenje ove mjere (obrazac izjave Obrazac 10).
Prijava na ovu mjeru je moguća tijekom cijele godine po raspisanom  javnom pozivu ili do iskorištenja sredstava.
Potpora  je  jednokratna  po  obitelji  odnosno  po  stambenom  objektu  i  ne  može se kombinirati s ostalim mjerama iz ovog Javnog poziva u istoj kalendarskoj godini.
Podnositelj zahtjeva odnosno korisnik ove mjere dostavlja instrument osiguranja u obliku bjanko zadužnice u korist Grada Garešnice na iznos koji pokriva  iznos odobrene potpore uvećane za eventualne troškove prisilne naplate.
Instrument osiguranja se aktivira u slučaju:
- da podnositelj zahtjeva odnosno korisnik mjere ne prijavi svoje prebivalište i prebivalište članova svoje obitelji u propisanim rokovima iz ovog Javnog poziva, ne izvršava obveze iz ugovora te postupa protivno smislu ovog Javnog poziva,
- ukoliko se ne dostavi dokaz o prijavi prebivališta na adresi sufinanciranja, u razdoblju 5
     godina od godine isplate financijskih sredstava.

Korisniku programa koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku 5 godina od dana realiziranja subvencije. Unutar razdoblja od 5 godina od dana realiziranja subvencije, bjanko zadužnica se može aktivirati radi povrata subvencioniranih sredstava.
Korisnik  je  dužan  u  razdoblju  5  godina  svake  godine u vremenu od 01.12. do  31.12.  dostaviti  Gradu Garešnica  dokaz o prebivalištu na adresi sufinanciranja ovim Javnim pozivom.
Potrebna dokumentacija koja se prilaže zahtjevu:
•	   prijava za Mjeru 1.1.,
•	 preslika osobne iskaznice podnositelja i bračnog druga (izvanbračnog druga te   izjava o izvanbračnoj zajednici – Obrazac 8),
•	   izvadak iz zemljišnih knjiga za zemljište odnosno stambeni objekt koji je  predmet zahtjeva,
•	   izjava za suvlasnika (Obrazac 10),
•	 dokaz o tome da se radi o prvoj i jedinoj nekretnini podnositelja zahtjeva i članova obitelji (Obrazac 6) te da podnositelj zahtjeva ni drugi član njegove obitelji nije prodao ili na drugi način otuđio nekretninu u vlasništvu ili suvlasništvu na području RH (izjava ili drugi dokument - Obrazac 11.),
•	  preslika ugovora o kupoprodaji zemljišta odnosno stambenog objekta,
•	  izjava da će prije isplate potpore dostaviti bjanko zadužnicu (Obrazac 7),
•	  izjava o promjeni prebivališta (Obrazac 9).
•	  potvrda da nema dugovanja po drugoj osnovi prema Gradu Garešnici (izdaje Upravni
     odjel za financije Grada Garešnice)

Mjera 1.2. POBOLJŠANJE KVALITETE STANOVANJA ULAGANJEM U REKONSTRUKCIJU OBITELJSKIH KUĆA ILI STANOVA KOJIMA SE OSIGURAVA NOVI  ILI POBOLJŠAVA POSTOJEĆI STAMBENI PROSTOR

Rekonstrukcija obiteljskih kuća ili stanova u smislu ovog Javnog poziva podrazumijeva dogradnju, nadogradnju i rekonstrukciju postojećeg stambenog objekta mlade obitelji koja zadovoljava uvjete i kriterije za podnošenje prijave u skladu s ovim Javnim pozivom.
Rekonstrukcija odnosno dogradnja i nadogradnja je prihvatljiv trošak ako postojeći objekt nije odgovarajući stan. Odgovarajućim stanom podrazumijeva se vlasništvo stambenog prostora koji je primjereno opremljen infrastrukturom (voda, kanalizacija, struja i dr.) i udovoljava higijensko – tehničkim uvjetima za zdravo stanovanje, veličine je oko 35 m² korisne površine stana za jednu osobu, odnosno za svaku daljnju osobu još oko 10 m².
Za rekonstrukciju, dogradnju i nadogradnju primjenjuju se važeći propisi koji vrijede za gradnju te ako je sukladno tim propisima nužno ishoditi građevnu dozvolu, zahtjevu se prilaže i  kopija građevinske dozvole.
Podnositelj prijave prilaže dokaz o plaćanju računa na rekonstrukciji, adaptaciji, dogradnji i nadogradnji stambenog objekta za ukupni trošak radova i materijala.
Prihvatljiv trošak po ovoj mjeri su materijal i radovi na rekonstrukciji, dogradnji i nadogradnji, spajanje na komunalnu infrastrukturu, adaptacija i sanacija stambenog prostora, poboljšanje  energetske učinkovitosti stambenog prostora i drugo u smislu poboljšanja kvalitete stanovanja.

Prije odobravanja korištenja sredstava u okviru ove mjere, Grad Garešnica zadržava pravo provjere i uvida na terenu po ovlaštenoj osobi svih kriterija o kojima ovisi odobravanje potpore.

Potpora mladoj obitelji po ovoj mjeri odobrava se u visini 50 % prihvatljivih troškova rekonstrukcije, dogradnje i/ili nadogradnje nastalih u 2022. godini, te tijekom 2021. godine od mjeseca lipnja do mjeseca prosinca,  a maksimalno u visini 7.000,00 kuna.

Potpora  je  jednokratna  po  obitelji  odnosno  po  stambenom  objektu  i  ne  može  se kombinirati s ostalim mjerama iz ovog Javnog poziva u istoj kalendarskoj godini.

Potpora se odobrava, uz opće uvjete propisane ovim Javnim pozivom, ako je objekt na području Grada Garešnice, a ukoliko podnositelj zahtjeva nema prijavljeno prebivalište na adresi objekta, potpora će se odobriti po dostavi dokaza o prijavi prebivališta za podnositelja i članove obitelji.

Korisnik je dužan u razdoblju 5 godina, svake godine u vremenu od 01.12 do31.12., dostaviti Gradu Garešnica dokaz o prebivalištu na adresi sufinanciranja ovim Javnim pozivom.
Objekt na koji se odnosi prijava mora biti u vlasništvu ili suvlasništvu podnositelja. Za suvlasnički  dio  mora  priložiti  izjavu  kojom  suvlasnik  potvrđuje  da  je  bio  suglasan  sa radovima i da je upoznat sa podnošenjem prijave za korištenje ove mjere (obrazac izjave Obrazac 10).
Prijava za ovu mjeru se može podnositi po javnom pozivu tijekom tekuće godine do iskorištenja predviđenih sredstava.
Podnositelj zahtjeva odnosno korisnik ove mjere dostavlja instrument osiguranja u obliku bjanko zadužnice u korist Grada Garešnice na iznos koji pokriva  iznos odobren potpore uvećane za eventualne troškove prisilne naplate.

Instrument osiguranja se aktivira u slučaju:
- ukoliko se ne dostavi dokaz o prijavi prebivališta na adresi sufinanciranja, u razdoblju
  5 godina od godine isplate financijskih sredstava,
- da podnositelj zahtjeva odnosno korisnik mjere ne izvršava obveze iz ugovora te    
   postupa protivno smislu ovog Javnog poziva.

Korisniku programa koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku 5 godina od dana realiziranja subvencije. Unutar razdoblja od 5 godina od dana realiziranja subvencije, bjanko zadužnica se može aktivirati radi povrata subvencioniranih sredstava.

Potrebna dokumentacija koja se prilaže zahtjevu:
•	prijava za Mjeru 1.2.,
•	preslika osobne iskaznice podnositelja i bračnog druga (izvanbračnog te izjava o    
            izvanbračnoj zajednici – Obrazac 8)
•	izvadak iz zemljišnih knjiga za zemljište odnosno stambeni objekt koji je  predmet zahtjeva
•	izjava za suvlasnika (obrazac 10),
•	dokaz o plaćanju računa sa preslikom računa,
•	3 (tri) fotografije prije izvođenja radova i 3 (tri) fotografije nakon izvođenja radova,

•	dokaz o tome da se radi o prvoj i jedinoj nekretnini podnositelja zahtjeva i  
            članova obitelji (izjava Obrazac 6 ili drugi dokument),
•	dokaz o tome da podnositelj zahtjeva ni drugi član njegove obitelji nije prodao 
            ili na drugi način otuđio nekretninu u vlasništvu ili suvlasništvu na području RH   
           (obrazac 11)
•	potvrda da nema dugovanja po drugoj osnovi prema Gradu Garešnici ( izdaje 
            Upravni odjel za financije Grada Garešnice)
•	izjava da će prije isplate potpore dostaviti bjanko zadužnicu (obrazac 7)

a za povećanje kvadrature stambenog prostora potrebno je priložiti i:
•	skica postojećeg stanja sa vidljivom razlikom u kvadraturi za nadogradnju i dogradnju (ako ne postoji građevna dozvola) – izdano od ovlaštenog projektanta ili građevna dozvola,
•	potvrda o broju članova domaćinstva ako se radi o povećanju kvadrature  
    stambenog prostora

NAČIN  I  ROKOVI  PODNOŠ ENJA  PRIJAVA I ISPLATA BESPOVRATNIH SREDSTAVA

Prijava za korištenje sredstava po mjerama iz ovog Programa se podnosi do 15.12.2022. godine odnosno do utroška sredstava uz priloženu svu potrebnu dokumentaciju i na propisanim obrascima koje zainteresirani mogu dobiti u Gradu  Garešnica, V. Nazora 20A, Garešnica ili preuzeti na internetskim stranicama. Ispunjen zahtjev za korištenje sredstava i pripadajuća dokumentacija dostavlja se osobno ili poštom na adresu: Grad Garešnica, V. Nazora 20A, 43280 Garešnica s naznakom „Prijava na Javni poziv mladim obiteljima za dostavu prijava za korištenje sredstava pri rješavanju stambenog pitanja na području Grada Garešnica“.

Nepotpuni  zahtjevi,  nerazumljivi  i  oni  uz  koje  nije  priložena  sva  dokumentacija tražena za pojedinu potporu, neće se razmatrati.

U slučaju potrebe, prije isplate sredstava, može se izvršiti uvid nekretnine za koju se odobravaju bespovratna sredstva.

Potrebni obrasci zahtjeva i izjava sastavni su dijelovi ovog Javnog poziva.

Ovaj Javni poziv sa potrebnim obrascima biti će objavljen na stranici Grada Garešnica www.garesnica.eu i oglasnoj ploči Grada Garešnice, a sve informacije mogu se dobiti  na telefon 043/675-944.

                                                                                            Gradonačelnik
                                                                                              
                                                                                             Josip Bilandžija, dipl.ing.šum., v.r.

KLASA:371-02/22-01/1
URBROJ: 2103-4-02-22-1
Garešnica, 14. siječnja 2022. godine